Kristian Thulesen Dahl (DF), 1997-10-21:
Må jeg ikke godt først sige til hr. Ole Stavad, som synes, at det er frygteligt, at der nu er en mulighed for at henvise til noget i Norge omkring Schengensamarbejdet, at det jo ikke er modstanderne af Schengensamarbejdet, der begyndte med at inddrage de øvrige nordiske lande og deres forhold i den danske debat.
Det var jo om nogen tilhængerne, der gjorde det, da vi behandlede Schengenkonventionen her i Folketinget tidligere i år.
Her fik vi modstandere at vide hver eneste gang
, at sagde vi nej fra dansk side, så ville vi jo komme til at stå helt alene i Norden med dette nej og stå uden for Schengen, og alle de andre ville jo gerne være med.
Det var jo det, vi fik at vide, og dermed forsøgte man at lægge pres på Danmark for at træde ind i Schengen ved at sige, at ellers ville vi stå helt alene.
Nu er situationen altså en anden.
Nu er situationen den, at der i hvert fald er en norsk regering - der godt nok er i mindretal i Stortinget - som ønsker noget andet, en norsk regering, der nu sagligt vil undersøge, om det er i overensstemmelse med den norske forfatning at være medlem af Schengensamarbejdet. Det kan da godt være, de når frem til, at der er problemer.
Hvorfor skulle det ikke kunne være en mulighed?
Hvorfor er det bare en mulighed?
Hver gang det handler om, at man skal gå ind i et større samarbejde, hver gang man skal afgive suverænitet, så er der ikke problemer i det.
Selvfølgelig kan der være det.
Så må jeg sige til udenrigsministeren - som jo brugte en hel del tid i starten af sin svartale på mit ordførerindlæg og tak for det - at udenrigsministeren jo fuldstændig har misforstået sagen, når det fremstilles, som om jeg forsøger eller forsøgte at nedgøre politiske modstandere.
Det har jeg overhovedet ikke noget ønske om, tværtimod, jeg har meget, meget stor respekt for mange af de politikere, som arbejder for andre standpunkter end dem, jeg arbejder for.
Lad det være sagt.
Men jeg ønsker selvfølgelig at anklage og angribe EU-tilhængerne for de fortielser og den form for EU-debat, der har været ført i Danmark, hvor man jo reelt, hver eneste gang vi har skullet til en afstemning, har forsøgt at få afstemningen til lige at dreje sig om det her skridt, og så skulle vi til gengæld ikke længere.
Det har vælgerne fået at vide - og så har dagsordenen reelt været en helt anden.
Det anklagede jeg i mit ordførerindlæg tilhængerne for, og det vil jeg selvfølgelig have lov til at gøre, uden at det skal påstås, at jeg dermed nedgør politiske modstandere.
Det er noget helt andet.
Jeg tror nu nok, hvis jeg husker rigtigt, at udenrigsministeren har besvaret spørgsmålet, nemlig ved at henvise til, at Justitsministeriets redegørelse om forfatningsretlige forhold ved Amsterdamtraktaten, som vi jo fik den 6. oktober, ville indeholde svar på dette spørgsmål.
Men det svar kan jeg nu ikke finde.
Og derfor vil jeg selvfølgelig, hvis udenrigsministeren nu vil tage spørgsmålet op igen og så levere et skriftligt svar, sige tak for det og så bare tage det som udtryk for, at udenrigsministeren altså ikke i dag er i stand til at svare på et spørgsmål om, hvordan Danmarks udmeldelsesmulighed efter Amsterdamtraktaten er i forhold til i dag, altså i forhold til Schengensamarbejdet.
Det tager jeg naturligvis til efterretning og venter så på det skriftlige svar.